EVROPSKA KOMISIJA Bruselj, 31.7.2020 COM(2020) 350 final POROČILO KOMISIJE Spremljanje uporabe prava Evropske unije











Letno poročilo za leto 2019 {SWD(2020) 147 final}



Predgovor I.Nova spodbuda za delovna mesta, rast in naložbe Zagotavljanje poštenih delovnih pogojev v vsej EU Izvrševanje okoljskih predpisov Izvrševanje kmetijskih predpisov Izvrševanje pravil na področju pomorskih zadev in ribištva Izvrševanje pravil na področju regionalne politike Boj proti goljufijam, ki škodijo proračunu EU II.Povezan enotni digitalni trg Izboljšanje povezljivosti Zagotavljanje kibernetske varnosti in zaupanja pri spletnih transakcijah Boljša dostopnost za invalide III.Trdna energetska unija s podnebno politiko, usmerjeno v prihodnost Izvajanje Pariškega sporazuma o podnebnih spremembah IV.Bolj povezan in pravičnejši notranji trg z okrepljeno industrijsko bazo Zagotavljanje neizkrivljene konkurence Zagotavljanje prostega gibanja delavcev Zagotavljanje prostega pretoka blaga Zagotavljanje svobode ustanavljanja in prostega pretoka storitev

Izboljšanje informacij in pomoči za državljane in podjetja Izvrševanje unije kapitalskih trgov, pravil o finančnih storitvah in prostega pretoka kapitala Boj proti pranju denarja in financiranju terorizma Izvrševanje pravil o obdavčevanju in carinah Zagotavljanje visoke ravni varstva potrošnikov Zagotavljanje visoke ravni varovanja javnega zdravja Izvrševanje pravil o mobilnosti in prometu V.Bolj poglobljena in pravičnejša ekonomska in monetarna unija Izvrševanje pravil bančne unije VI.Območje pravosodja in temeljnih pravic, zasnovano na medsebojnem zaupanju Podpiranje pravne države in temeljne pravice Čezmejno sodelovanje na področju kazenskega in civilnega pravosodja Izboljšanje varstva osebnih podatkov Izvrševanje pravil na področju varnosti VII.V smeri nove migracijske politike Predgovor Evropska unija temelji na spoštovanju pravne države. Prvi predsednik Evropske komisije, Walter Hallstein, ni po naključju Evropsko unijo označil za skupnost prava (Rechtsgemeinschaft), tj, skupnost, ki jo zavezujejo pravila, ki jih države članice sprejmejo kot sozakonodajalci in za katere se obvežejo, da jih bodo izvajale v svojih nacionalnih sistemih. Naloga Komisije kot varuhinje Pogodb je zagotavljati, da se ta pravila spoštujejo v korist naših državljanov. Sodelovanje držav članic je ne glede na to, ali se nanaša na čist zrak, varnost hrane ali dostop do zdravstvenega varstva v tujini, ključno za zagotavljanje, da se politike EU uresničujejo v vsakdanjem življenju ljudi. To letno poročilo vsebuje pregled dela Komisije za zagotavljanje pravilne uporabe, izvajanja in izvrševanja prava EU v letu 2019. Leta 2019 se je končal mandat Junckerjeve Komisije, 1. decembra pa začel mandat moje ekipe. Leto 2019 je bilo zato v mnogo pogledih leto prehoda. Naloge je prevzela nova skupina komisarjev, ki dela v skladu z novimi političnimi smernicami ter usmerja nove pobude, kot sta evropski zeleni dogovor in digitalna agenda.

Med tem prehodom se temelji, ki povezujejo našo Unijo, niso spremenili. Pravilna uporaba in izvrševanje prava EU, vključno s spoštovanjem temeljnih pravic in pravne države, ostajata skupna odgovornost držav članic in institucij EU. Spoštovanje prava EU nikoli ne more biti le enosmerno, ampak temelji na lojalnem sodelovanju naših držav članic – v interesu državljanov, ki jim služimo. Komisija bo to posebno partnerstvo negovala z nadaljnjim zagotavljanjem podpore in izdajanjem smernic državam članicam, da bi jim pomagala pri izvajanju prava EU. Kljub temu bomo ostali pozorni in bomo v primeru kršitve prava EU pripravljeni sprejeti odločne pravne ukrepe. Pri uporabi in izvrševanju prava EU ter spoštovanju pravic državljanov, ki izhajajo iz njega, kompromisi niso mogoči. Predsednica Evropske komisije Ursula von der Leyen



I.Nova spodbuda za delovna mesta, rast in naložbe Lani je bila glavna prednostna naloga Komisije spodbujati naložbe za ustvarjanje delovnih mest in krepitev konkurenčnosti Evrope. Vendar če države članice pravil EU ne izvajajo pravilno in pravočasno, lahko to ogrozi oblikovanje ustreznega regulativnega okolja za podporo podjetjem in ustvarjanju delovnih mest. Zagotavljanje poštenih delovnih pogojev v vsej EU Evropski steber socialnih pravic , ki so ga novembra 2017 razglasili Evropski parlament, Svet in Evropska komisija, odraža skupno politično zavezanost številnim načelom in pravicam, ki so bistveni za pravične in dobro delujoče trge dela ter sisteme socialnega varstva v Evropi 21. stoletja. Ključni element so pravični delovni pogoji, ki vključujejo preprečevanje delovnih razmerij, ki vodijo do negotovih delovnih pogojev. Komisija je julija 2019 ukrepala proti Italiji , saj je menila, da delavci v italijanskem javnem sektorju niso zadostno zaščiteni pred zlorabo veriženja pogodb o zaposlitvi za določen čas in diskriminacijo, kot to zahtevajo pravila EU (Direktiva Sveta 1999/70/ES). V letu 2019 so države članice, Komisija in socialni partnerji še naprej sodelovali, da bi zagotovili, da je zakonodaja EU za varnost in zdravje pri delu primerna za prihodnost, ter ustrezno upoštevanje pravil. Velik poudarek je bil na zagotavljanju, da imajo države članice v nacionalni zakonodaji zavezujoča pravila s področja varnosti in zdravja pri delu ter da jih sporočijo Komisiji. Komisija tudi redno posodablja razlagalno sporočilo o direktivi o delovnem času v skladu s pomembnim razvojem sodne prakse Sodišča. Izvrševanje okoljskih predpisov Komisija je leta 2019 nadaljevala pravne ukrepe za boj proti onesnaževanju zraka, ki ostaja prednostna naloga. Poleg tega je spodbujala izvajanje prek razprav z državami članicami o tej pomembni temi – v Italiji je leta 2019 potekal dialog o čistem zraku . Komisija je leta 2019 pred Sodiščem zaradi previsokih ravni dušikovega dioksida (NO2) ali žveplovega dioksida (SO2) v zraku vložila tožbe zoper še tri države članice ( Italijo , Španijo in Bolgarijo ). Sodišče je ugodilo tožbi Komisije zoper Francijo zaradi onesnaževanja z dušikovim dioksidom (NO2), v drugi sodbi pa je podalo pomembno razlago direktive o kakovosti zunanjega zraka – nacionalna sodišča so pristojna za pregled izbrane lokacije postaj za merjenje kakovosti zraka. V državah članicah, v katerih obstaja nevarnost, da novi cilji glede recikliranja odpadkov in druge zahteve iz zakonodaje EU o odpadkih ne bodo izpolnjeni, Komisija organizira dogodke na temo krožnega gospodarstva . Leta 2019 so bili taki dogodki, na katerih so vrhunski strokovnjaki priporočali, kako najbolje izvajati pravila, ki so bila popravljena leta 2018, organizirani v Atenah , Lizboni in Budimpešti . Komisija je leta 2019 proti Italiji , Cipru in Švedski začela postopek pred Sodiščem, ker niso izpolnili obveznosti glede čiščenja komunalne odpadne vode. V skladu z zakonodajo EU morajo biti vzpostavljeni ustrezni sistemi za zbiranje odpadne vode, pri čemer je treba to vodo ustrezno očistiti.